**Csanytelek Község Önkormányzata Csanytelek Község Önkormányzata**





Polgármesterétől J e g y z ő j é t ő l

***🖂 6647. Csanytelek, Volentér János tér 2.sz.*🕿 63/578-510; fax: 63/578-517;**

**E-mail:** [**csanytelek@csanytelek.hu**](mailto:www.csanytelek@csanytelek.hu)**, honlap:** [**www.csanytelek.hu**](http://www.csanytelek.hu/)

CS/1079-1/2022.

**E L Ő T E R J E S Z T É S**

**Csanytelek Község Önkormányzata Képviselő-testülete 2022. augusztusi ülésére**

Tárgy:  *a KÉBSZ Kft. részére a rendkívüli inflációs hatások enyhítésére* *kiegészítő díjkompenzáció nyújtása*

**Tisztelt Képviselő-testület!**

A közétkeztetést biztosító 100 %-os önkormányzati tulajdonú Közműépítő, Beruházó és Szolgáltató Kft (a továbbiakban: Kft.) – értékelve a 2022. I. félévi eredmény számítási adatait – és kérelemmel fordult Csanytelek Község Önkormányzata Képviselő-testületéhez, melyben hazánkat ért, közismert rendkívüli inflációs hatások díjkompenzációjával történő enyhítését kezdeményezte. A benyújtott kérelemhez csatolta az elmúlt év és a tárgyév I. félévére vonatkozó főkönyvi kivonatokat, valamint a 2021. decemberi és a tárgyév jelenlegi alapvető élelmezési nyersanyagok beszerzési árainak listáit. A valós élelmezési nyersanyag árváltozások mértéke meghaladja a KSH jelenlegi élelmiszer árváltozások 27,8 %-os inflációs mértékét is. **A Kft. 2022. I. félévi üzemi tevékenységének eredménye – 2.338.852.- Ft.**

Az előző év hasonló időszakának eredménye +1.858.667.- Ft volt. Viszont ezt az eredményt alapvetően befolyásolta, hogy az elmúlt évben kisvállalkozói bértámogatásban részesült a vállalkozás, melynek eredményeként 2021.évben nem lett veszteséges a működés. Sajnos ez évben ilyen jellegű bértámogatásra már nem számíthat a Kft. A tárgyév I. félévi 2.3 millió forint összegű veszteség mellett a sorban álló (kifizetetlen) élelmezési alapanyag számla-állomány közel 1.3 millió Ft nagyságrendet ért el, ugyanakkor 30 napon túli kifizetetlen számlája még nincs a Kft.-nek. A fentiekben rögzítettek mellett a veszteség keletkezését alapvetően befolyásolja, hogy az előző év hasonló időszakához viszonyítottan az anyag jellegű ráfordítások összege 28 %-kal, a személyi jellegű ráfordítások kerete pedig (a központi bérintézkedések következményeként) 22.2 %-kal növekedett. Ezt csak részlegesen tudta pótolni az étkeztetés árbevételének 11 %-os növekménye, mely a közétkeztetés mellett a külsős vendég étkezés árbevételét is tartalmazza.

A nyersanyag költségek radikális növekedése mellett az augusztustól várható *villamosenergia* és *gázenergia költségek növekedése* tovább súlyosbítja a helyzetet. A piaci áron beszerezhető *üzemanyag árváltozása közvetlenül érinti az étel kiszállítással kapcsolatos költségeket, közvetetten viszont* begyűrűzik a konyhához beszállított *valamennyi nyersanyag árába* is. A Kft. a várható veszteségek mérséklésére a közétkeztetés (bölcsődei, óvodai, iskolai étkeztetés, szünidői étkeztetés, szociális étkeztetés, bentlakásos szociális otthoni ellátottak napi 5 alkalommal való étkeztetése nyersanyag + rezsi költségek) **vonatkozásában a jelenleg hatályos szolgáltatói díjtételek átlagos 20 %-os kiegészítő díjkompenzációjának jóváhagyását kérelmezte 2022. szeptember 01. napjától.** A Kft. a szünidői étkeztetés, melynek díjkompenzálását tárgyév nyári szünet kezdeti időszakától kéri visszamenőleges hatállyal érvényesíteni. A Kft. díjkompenzálás időszakát az egyes étkeztetési kategóriákra vonatkozóan úgy kéri meghatározni, hogy az kiterjedjen a 2023. évre kiadott önkormányzati vonatkozó rendeletben szabályozott új szolgáltatói díjtételeinek kezdő időszakáig.

A közétkeztetés mellett a Kft. kérte annak jóváhagyását is, hogy a *külsős vendég étkezés* (ebéd) jelenleg hatályos bruttó 1.000.- Ft-os díjtételét bruttó 1.200.- Ft díjtételre, az egyes *ételkiszállítások* (szociális étkeztetés, vendég étkeztetés) bruttó 200.- Ft- díjtételét bruttó 300.- Ft szolgáltatási díjtétellel számolhassa el tárgyév szeptember 1. napjától az új díjtelek megállapításáig.

A Csanyteleki Polgármesteri Hivatal Adó- és Pénzügyi Irodája köztisztiviselője által elvégzett belső számítások, kalkulációk alapján megállapítást nyert, hogy *a közétkeztetéshez kapcsolódó átlagos 20 %-os inflációs hatásokat mérséklő* kiegészítő díjkompenzáció a szolgáltató részére ez év vonatkozásában összességében **4.046.000.- Ft forrástöbbletet** eredményezne a Kft. részére.

A kalkulált 2022. december 31-ig kiszámlázható díjkompenzáció összegéből:

1. *óvodai* étkeztetéséhez kapcsolódó kalkulált tárgyévi dj kompenzáció bruttó: 1.056.E Ft
2. *bölcsődei* étkeztetéséhez kapcsolódó kalkulált tárgyévi dj kompenzáció bruttó: 108 E Ft
3. *iskolai* étkeztetéséhez kapcsolódó kalkulált tárgyévi dj kompenzáció bruttó: 1.387 E Ft
4. *szünidői* étkeztetéséhez kapcsolódó kalkulált tárgyévi dj kompenzáció bruttó: 457 E Ft
5. *szociális* étkeztetéséhez kapcsolódó kalkulált tárgyévi dj kompenzáció bruttó: 302 E Ft
6. az időskorúak bentlakásos szociális otthoni ellátásához kapcsolódó kalkulált

díjkompenzáció bruttó: 736 E Ft.

Végleges döntéshozatal előtt természetesen felmerül az az alapvető kérdés, hogy a számított és megalapozott díjkompenzálási igény teljesítése milyen forrásokból fedezhető. Az önkormányzat tárgyévi költségvetésén belül a települési önkormányzatok egyes szociális és gyermekjóléti feladatainak 24,5 millió forint összegű állami támogatásából a pénzbeli és természetbeni szociális juttatások mellett finanszírozhatóak a szociális alapszolgáltatási feladatok és a gyermekétkeztetési feladatok költségvetési kiegészítései is. Tehát a fenti étkeztetési kategórián belül az a)-d) pont szerinti díjkompenzáció 3.310.000.- Ft összegű költségtöbblet igénye a fenti állami támogatásból fedezhető.

A pénzbeli segélyek területén éves szinten közel 3 millió forint megtakarítás érhető és és további belső előirányzat átcsoportosítások is megvalósíthatóak.

A bentlakásos szociális otthoni ellátáshoz kapcsolódó étkeztetési díjkompenzálás forrásigényét az intézmény belső előirányzat átcsoportosítással rendezni tudja, ugyanis a tervezett felújítási munkálatok egy része áthúzódik 2023. évre.

Tehát jelenlegi kalkulációnk szerint a kért díjkompenzáció összességében belső átcsoportosításokkal alapvetően állami támogatásból fedezhető, külön önkormányzati saját forrás bevonása nélkül.

A jelenlegi díjkompenzálással várhatóan a szolgáltató KÉBSZ Kft. pénzügyi helyzete időlegesen stabilizálható, fizetésképtelen helyzetbe várhatóan nem kerül. Mindemellett jelen díjkompenzálás előreláthatóan nem oldja meg véglegesen az elszabadult inflációból és a rezsi csökkentéssel összefüggő megszorító intézkedésekből eredő problémákat. Annál is inkább, mivel az élelmezési alapanyagok áremelkedése nem állt meg. Az önkormányzat, mint a Kft. tulajdonosa azonban ilyen körülmények között kénytelen meghozni olyan intézkedéseket, melyek a kötelező önkormányzati feladatellátást nem veszélyeztetik és az önként vállalt feladatok (bentlakás szociális otthoni ellátás) nehézségeit csökkentik.

**Tisztelt Képviselő-testület!**

Javasoljuk az előterjesztésben rögzítettek megtárgyalását és a csatolt határozati javaslat változtatás nélküli elfogadását.

C s a n y t e l e k, 2022. augusztus 12.

………………………….. ………………………..

Erhard Gyula Kató Pálné

polgármester jegyző

**…/2022. (VIII. .. .) Ökt határozat**

**Tárgy:**  *KÉBSZ Kft. részére a rendkívüli inflációs hatások enyhítésére kiegészítő díjkompenzáció nyújtása*

**H a t á r o z a t i javaslat**

Csanytelek Község Önkormányzata Képviselő-testülete a 100 %-os önkormányzati tulajdonú és közétkeztetést biztosító KÉBSZ Kft. által fenti tárgyban benyújtott kérelmét -figyelemmel a tárgyban a Pénzügyi Ellenőrző, Foglalkoztatáspolitikai és Településfejlesztési Bizottság előzetes véleményére- megtárgyalta és az alábbi döntést hozta.

1. A Képviselő-testület a Kft. kérelmében foglaltakat értékelve, a hazánkat ért rendkívüli inflációs hatások és egyéb üzemelési költség növekmények enyhítésére az egyes étkezési kategóriákra vonatkozóan átlagosan **20 %-os kiegészítő díjkompenzálás érvényesítését** hagyja jóvá a közétkeztetést biztosító szolgáltató Kft. részére, a jelenleg hatályos gyermekétkeztetési és szociális étkeztetési díjtételeken felül. Az egyes étkezési kategóriákhoz kapcsolódó kiegészítő díjkompenzálások elszámolása a 2.) pontban rögzített időszakra érvényesíthető az érintett önkormányzati intézmények részére a teljesítés időszakához kapcsolódóan külön kiállított ÁFA-s számlákon.
2. A kiegészítő díjkompenzálás az alábbi időszakra számolható el az egyes étkezési kategóriákban:
3. a *bölcsődei, óvodai és általános iskolai gyermekétkeztetés* területén a díjkompenzálás 2022. 09. 01.-2022. 12. 31. közötti időszakban,
4. a *szünidői étkeztetéshez* kapcsolódó díjkompenzálás 2022. 06. 16.-2022. 12. 31. közötti időszakra,
5. a *szociális étkeztetéshez* kapcsolódó díjkompenzálás 2022. 09. 01. napjától a helyi szociális ellátásokkal összefüggő egyes térítési díjak jóváhagyásáról szóló 2023. évi önkormányzati rendelet hatályba lépésének időpontjáig,
6. az *időskorúak bentlakásos szociális otthoni ellátásához* kapcsolódó (napi 5 alkalom) *étkeztetés* díjkompenzálási időszaka 2022. 09.01. napjától szintén a helyi szociális ellátásokkal összefüggő egyes térítési díjak jóváhagyásáról szóló 2023. évi önkormányzati rendelet hatályba lépésének időpontjáig

érvényesíthető.

1. A Képviselő-testület döntése értelmében a Kft. és az érintett önállóan gazdálkodó érintett költségvetési szervek közötti díjkompenzálást általuk külön megállapodásokban rögzíteni nem kell.
2. A Képviselő-testület rögzíti, hogy e határozat 2.) pontja a)-c) alpontjaiban megjelölt díjkompenzálások pénzügyi forrásfedezetét az önkormányzatot megillető kiegészítő támogatás jogcímén „A települési önkormányzatok egyes szociális és gyermekjóléti feladatainak támogatása” elnevezésű forráskeretből, mint állami támogatásból biztosítja az érintett költségvetési szervek (intézmények) részére. A jelzett keretből történő belső forrás átcsoportosítások előirányzat módosításait a hatályos önkormányzati költségvetésről szóló önkormányzati rendelet módosítási javaslatában kell szerepeltetni.
3. Az *időskorúak bentlakásos szociális otthoni ellátását érintő étkeztetés* díjkompenzációs többletköltségét a Remény Szociális Alapszolgáltató Központ a tárgyévet érintő időszakára a jóváhagyott költségvetésén belüli forrás átcsoportosítással kezelheti, míg a következő évre áthúzódó költségfedezeteket a 2023. évi intézményi költségvetésbe beépített költségként a feladatellátáshoz kapcsolódó állami támogatás terhére számolhatja el.
4. A Képviselő-testület a *külsős (vendég) étkeztetés díjtételét* a jelenlegi bruttó 1.000.- Ft/ebéd adag díjtételét 2022. szeptember 01. napjától bruttó 1.200.- Ft/ ebéd adag díjtételre változtatja.
5. A Képviselő-*testület a szociális étkeztetés* és *külső (vendég) étkeztetés* területén az ebéd kiszállítását igénylők részére az eddigi bruttó 200.- Ft/ ebéd adag *kiszállítási díj*a összegét 2022. 09. 01. napjától 300.- Ft-ra változtatja.

Végrehajtás határideje: folyamatos

Beszámolás határideje: a kiegészítő díjkompenzálás lezárását követő soros Képviselő-testületi ülés

Határozatról értesítést kapnak:

* Képviselő-testület tagjai (Helyben)
* Erhard Gyula polgármester
* Kató Pálné jegyző és általa
* Tóth Józsefné Adó- és Pénzügyi Iroda vezetője
* Ambrus László KÉBSZ Kft. ügyvezetője
* Irattár